text: Flere veje stadig afspærret efter oversvømmelser
  05 september 2015 kl. 04.45
  Esbjerg og Varde kommuner er der lørdag morgen stadig påvirket af fredagens store nedbørsmængder. Vestkystvej atter åben.
  Selvom redningsberedskabet har arbejdet intenst på at få pumpet vandmasserne væk fra veje og cykelstier i Esbjerg og Varde, vil der lørdag stadig være trafikale udfordringer efter fredagens voldsomme regn i det sydvestjyske.
  - Viadukter ved veje og cykelstier er stadig afspærret mange steder, fortæller vagtchef Erik Lindholdt fra Syd- og Sønderjyllands Politi til tidligt lørdag morgen til TV SYD.
  Politiet opfordrer stadig folk til at være forsigtige, når de færdes i området. Blandt andet er viadukten ved Bilka på Kjersing Ringvej i Esbjerg afspærret, og politiet forventer ikke, at den åbnes lørdag.
  Til gengæld er Vestkystvej igen åben. Den var spærret frem til midnat på grund af en oversvømmet viadukt ved Tarp.
  Lørdag forventer DMI otte mm regn i det syd- og sønderjyske. Fredag faldt der hele 72 mm regn i Esbjerg- og Varde-området.
  @MadsSkydt  Bilkakrydset i Esbjerg er åben for færdsel, men Kjersing Ringvej er spærret v/viadukten under banen
  
  Redningsberedsk. i Esbjerg/Varde arbejder fortsat på højtryk efter den voldsomme regn. Har meddelt, at Vestkystvejen nu er farbar. #politidk
  
  